b'\n_START_ARTICLE_\nBasileopator\n_START_PARAGRAPH_\nBasileopat\xc5\x8dr (gr\xc5\xa1ko \xce\xb2\xce\xb1\xcf\x83\xce\xb9\xce\xbb\xce\xb5\xce\xbf\xcf\x80\xce\xac\xcf\x84\xcf\x89\xcf\x81, dobesedno basileusov [cesarjev] o\xc4\x8de) je bil eden od najvi\xc5\xa1jih in izjemnih posvetnih naslovov Bizantinskega cesarstva. Filotejev Kletorologij iz leta 899 ga navaja kot enega izmed posebnih dostojanstev (axiai eidikai). Naslov je bil v celi bizantinski zgodovini podeljen samo dvakrat._NEWLINE_Njegova imetnika nista bila biolo\xc5\xa1ka o\xc4\x8deta cesarjev. \xc4\x8ceprav je natan\xc4\x8dna funkcija imetnika naslova nejasna, je bil verjetno skrbnik in mentor mladoletnega cesarja. A. Schmink ponuja druga\xc4\x8dno razlago. Po njegovem mnenju bi morali dati prednost zapisu basileiopator, ki se pojavlja na pe\xc4\x8datih in v Teofanovi Hagiografiji in bi se lahko razlo\xc5\xbeil z o\xc4\x8de pala\xc4\x8de. Tak\xc5\xa1na razlaga potrjuje polo\xc5\xbeaj imetnika kot glavnega cesarjevega pomo\xc4\x8dnika, ne pomeni pa nikakr\xc5\xa1nega skrbni\xc5\xa1tva nad njim._NEWLINE_Naslov je ustvaril cesar Leon VI. Modri med avgustom 891 in majem 893 (vladal 886\xe2\x80\x93912) za Stilijana Zauco, o\xc4\x8deta Leonove dolgoletne prile\xc5\xbenice in kasneje druge \xc5\xbeene Zoje Zaucaine. Naslov je bil dodan Stilijanovemu prej\xc5\xa1njemu naslovu magistros in polo\xc5\xbeaju po\xc5\xa1tnega logoteta (logothet\xc4\x93s tou dromou). Leon VI. je po tradicionalni razlagi s tem imenovanjem formalno predal oblast v Zauceve roke do njegove smrti leta 899. Sodobni zgodovinarjo dvomijo v njegovo podobo vsemogo\xc4\x8dnega basileopatorja in navajajo dokaze, da je Leon u\xc4\x8dinkovito nadziral bizantinsko vlado. Kakorkoli \xc5\xbee, naslov basileopator je Stilijana umestil na vrh posvetne birokracije, neposredno pod samega cesarja._NEWLINE_Naslov so ponovno uvedli leta 919 za admirala Romana Lekapena po njegovi poroki s Heleno, h\xc4\x8derko cesarja Konstantina VII. (vladal 913\xe2\x80\x93959). Lekapena so \xc5\xbee \xc4\x8dez nekaj mesecev povi\xc5\xa1ali v cezarja in kmalu zatem kronali za starej\xc5\xa1ega socesarja._NEWLINE_Kasneje se je naslov uporabljal samo \xc5\xa1e v knji\xc5\xbeevnosti. Simeon Metafrast, na primer, je Arsenija Velikega anahronisti\xc4\x8dno imenoval basileopator, ker je bil varuh Honorija in Arkadija, sinov cesarja Teodozija I. (vladal 379\xe2\x80\x93395). Naslov so posku\xc5\xa1ali leta 1259 o\xc5\xbeiviti prista\xc5\xa1i Mihaela VIII. (vladal 1259\xe2\x80\x931282), ko je bil imenovan za regenta za mladoletnega nikejskega cesarja Ivana IV. Laskarisa (vladal 1258\xe2\x80\x931261), vendar jim to ni uspelo.'